Christophe Hansen
De Christophe Hansen, gebuer den 21. Februar 1982 zu Wolz, ass e lëtzebuergesche Politiker (CSV/EPP).

Liewen a Carrière 
De Christophe Hansen huet tëschent 2002 an 2007 op der Universitéit Louis-Pasteur zu Stroossbuerg Geowëssenschaften, Geopolitik an Ëmweltrecht studéiert an dee Studium 2007 mat engem Master ofgeschloss.

Vun 2007 bis 2014 huet hien als politesche Beroder vun der Europadeputéiert Astrid Lulling an de Beräicher Agrar- an Ëmweltpolitik geschafft. Dono huet hie fir d'Stänneg Representatioun vu Lëtzebuerg bei der EU zu Bréissel geschafft; 2016 fir de Bréisseler Büro vun der Chambre de commerce, an e war vun 2016-2018 Member vum Europäesche Wirtschafts- a Sozialcomité.

Hie war vun Oktober 2011 bis Dezember 2022 Member vum Gemengerot zu Wanseler.

De Christophe Hansen war vum September 2018 bis Oktober 2023, wuer hie fir d'Viviane Reding nogeréckelt ass, déi sech do zeréckgezunn hat fir zu Lëtzebuerg fir d'Chamberwale vum 14. Oktober 2018 ze kandidéieren. Am Juni 2019 huet hie fir d'Europawale kandidéiert a krut säi Mandat als ee vun de sechs Lëtzebuerger Deputéierten am Europaparlament confirméiert[5]. Hien ass do Porte-parole vun der EVP fir den internationalen Handel a Rapporteur iwwer de Reglementsprojet géint d'Hae vu Bëscher. Virdru war hie Rapporteur zum Brexit-Accord an zum EU-Reglement iwwer schiedlech Staatsubventiounen aus Drëttlänner fir Firmen am EU-Bannemaart. Hien ass zanter Januar 2022 zousätzlech, fir zweeanenhalleft Joer, ee vun de Quaestore vum Europäesche Parlament.
Am Mäerz 2022 gouf hien, zesumme mat der Stéphanie Weydert, zum Generalsekretär vun der CSV gewielt.

2023 war hie Kandidat fir d'CSV am Walbezierk Norde fir d'Chamberwale vum 8. Oktober 2023. Hie gouf direkt gewielt.

Den 23. Oktober 2023 huet hie säi Mandat als Europadeputéierten néiergeluecht, fir de 24. Oktober an der Chamber vereedegt ze ginn. D'Martine Kemp ass fir hien zu Stroossbuerg nogeréckelt.

Kuckt och
 Lëscht vun de lëtzebuergeschen Europadeputéierten

Um Spaweck

 "Den zukünftegen Europadeputéierte Christophe Hansen am Portrait." rtl.lu, 16.07.2018, 12:30:17.

Lëtzebuergesch Europadeputéiert
Gebuer 1982
Lëtzebuergesch Deputéiert